UREDBA KOMISIJE (EU) 2022/1321

od 25. srpnja 2022.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za fluorid ion, oksifluorfen, piroksulam, kinmerak i sulfuril fluorid u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 49. stavak 2.,

budući da:

(1) Maksimalne razine ostataka (MRO) za fluorid ion, oksifluorfen, piroksulam, kinmerak i sulfuril fluorid utvrđene su u dijelu A Priloga III. Uredbi (EZ) br. 396/2005.

(2) Europska agencija za sigurnost hrane („Agencija”) dostavila je za oksifluorfen obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (2). Preporučila je da se snize MRO-i za agrume, orašaste plodove, jezgričavo voće, koštuničavo voće, grožđe, stolne masline, kaki/japansku jabuku, nar/šipak, crveni luk, glavate kupusnjače i sjemenke suncokreta. Za ostale proizvode Agencija je preporučila da se zadrže postojeći MRO-i. Budući da nema rizika za potrošače, MRO-e bi trebalo utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija.

(3) Agencija je za piroksulam dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (3). Preporučila je da se postojeći MRO-i zadrže na posebnoj granici određivanja ili na zadanoj razini MRO-a. Za određene proizvode potrebno je povisiti posebne granice određivanja s obzirom na analitičku izvedivost. Te granice određivanja trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija.

(4) Agencija je za kinmerak dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (4). Predložila je da se definicija ostatka za biljne proizvode i med izmijeni u zbroj kinmeraka i njegovih metabolita BH 518-2 i BH 518-4, izražen kao kinmerak. Preporučila je da se snize MRO-i za korijen šećerne repe, mišić (od svinje, goveda, ovce, koze, konja i peradi), masno tkivo (od svinje, goveda, ovce, koze, konja i peradi), jetru (od svinje i peradi), svinjski bubreg, mlijeko (kravlje, ovčje, kozje i kobilje) i ptičja jaja. Za ostale proizvode preporučila je da se povise ili zadrže postojeći MRO-i. Budući da nema rizika za potrošače, te MRO-e trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Agencija je zaključila da u pogledu MRO-â za jetru i bubreg preživača i konja određene informacije nisu dostupne i da je potrebno da upravitelji rizikom izvrše daljnje razmatranje. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(5) Agencija je za sulfuril fluorid dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (5). Predložila je da postojeće dvije definicije ostatka (sulfuril fluorid i fluorid ion) ostanu okvirne jer su potrebni dodatni podaci kako bi ih se potvrdilo. Osim toga, zaključila je da u pogledu MRO-â za sulfuril fluorid i fluorid ion za sve proizvode navedene u Prilogu I. Uredbi (EZ) br. 396/2005 određene informacije nisu dostupne i da je potrebno da upravitelji rizikom izvrše daljnje razmatranje. Uzimajući u obzir dodatne podatke dobivene praćenjem koje su dostavili subjekti u poslovanju s hranom, budući da nema rizika za potrošače, MRO-e za fluorid ion za biljne infuzije, šipak, bobice bazge te bosiljak i jestive cvjetove trebalo bi utvrditi u Prilogu II. Uredbi (EZ) br. 396/2005 na postojećoj razini. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(6) Za proizvode za koje nije odobrena uporaba predmetnog sredstva za zaštitu bilja i za koje ne postoje uvozne tolerance ili maksimalne razine ostataka iz Codexa (CXL) MRO-e bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena člankom 18. stavkom 1. točkom (b) Uredbe (EZ) br. 396/2005.

(7) Komisija je zatražila mišljenje referentnih laboratorija Europske unije za ostatke pesticida u vezi s potrebom prilagođavanja određenih granica određivanja. Ti su laboratoriji za nekoliko tvari zaključili da je zbog tehnološkog razvoja za određene proizvode potrebno utvrditi posebne granice određivanja.

(8) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-â ispunjavaju uvjete iz članka 14. stavka 2. Uredbe (EZ) br. 396/2005.

(9) Preko Svjetske trgovinske organizacije od trgovinskih partnera Unije zatraženo je mišljenje o novim MRO-ima te su njihove napomene uzete u obzir.

(10) Uredbu (EZ) br. 396/2005 trebalo bi stoga na odgovarajući način izmijeniti.

(11) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-â i za koje postoje informacije koje pokazuju da je zadržana visoka razina zaštite potrošača.

(12) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje novih uvjeta koji proizlaze iz izmjene MRO-â.

(13) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni u Uniji ili uvezeni u Uniju prije 21. veljače 2023.

Članak 3. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 21. veljače 2023.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 25. srpnja 2022. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Europska agencija za sigurnost hrane; Reasoned opinion on the review of the existing maximum residue levels for oxyfluorfen according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za oksifluorfen u skladu s člankom 12. Uredbe (EZ) br. 396/2005). EFSA Journal 2020.;18(10):6269.

(3) Europska agencija za sigurnost hrane; Reasoned opinion on the review of the existing maximum residue levels for pyroxsulam according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za piroksulam u skladu s člankom 12. Uredbe (EZ) br. 396/2005). EFSA Journal 2020.;18(10):6260.

(4) Europska agencija za sigurnost hrane; Reasoned opinion on the review of the existing maximum residue levels for quinmerac according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za kinmerak u skladu s člankom 12. Uredbe (EZ) br. 396/2005). EFSA Journal 2020.;18(10):6257.

(5) Europska agencija za sigurnost hrane; Reasoned opinion on the review of the existing maximum residue levels for sulfuryl fluoride according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za sulfuril fluorid u skladu s člankom 12. Uredbe (EZ) br. 396/2005). EFSA Journal 2021.;19(1):6390.